צרות בבית הבובות ואצל הגיבורים; שינויים ברשת FOX; אירועים מוזרים על הסט; ואחרי בברלי, איזו סדרת בת נוספת מתוכננת?
* חדשות מדאיגות מאוד למעריצי ג'וס ווידון (ובעצם לכל מי שאכפת לו מטלוויזיה בכלל) - רשת FOX פרסמה את לוח השידורים העדכני שלה לאמצע העונה, ו-"Dollhouse", שהיתה אמורה להיות משודרת ביום שני, "נזרקה" ליום שישי בשעה 21:00. כל מי שמכיר קצת את התעשייה יודע שרשת שמשבצת סדרה ליום שישי משדרת אי-אמון ביכולתה להצליח. שיעורי הצפייה בטלוויזיה ביום הזה נמוכים משמעותית מאשר בימים אחרים, ורובן המכריע של הסדרות שנשלחות לשם מוצאות את דרכן החוצה.
* הצרות ב"דולהאוס" ממשיכות גם על הסט. ישנם דיווחים רבים על איחורים בצילומים ועל שכתובים שווידון נאלץ לבצע שוב ושוב לתסריטים, מה שגורם לכך שהוא אינו מבלה מספיק זמן על הסט, ומרבית סדר יומו מוקדשת לחדר הכותבים. איך אמר יוגי ברה, שחקן הבייסבול האגדי (וגאון לא מובן): "It's D?j? vu All Over Again".
* עוד שינויים מרכזיים בלוח השידורים החדש של FOX: "האוס", כרגיל, מחליפה משבצת באמצע העונה ועוברת ליום שני בשמונה. אחריה, ב- 21:00 הקאמבק של "24" (בלוק של שתי סדרות ותיקות). ביום שלישי "איידול" ואחריה "פרינג'" (שמקבלת, באופן תמוה יחס VIP מהרשת, ש"סדרה" לה כר קפיצה נוח מאוד לרייטינג טוב באמצעות "האוס" ו"איידול"). בימי רביעי ב-20:00 תשודר תוכנית התוצאות של "איידול" ואחריה הסדרה החדשה שהרשת כנראה בונה עליה רבות "Lie To Me", ובחמישי, "Bones". ימי שישי ייפתחו עם "יומניה של שרה קונור" (עוד סדרה בדרך הביתה), ואחריה, כאמור, "בית הבובות". הסדרה המצוירת "קליבלנד" (סדרת בת של "איש משפחה"), שהיתה אמורה לעלות במהלך אמצע העונה, תידחה לעונה הבאה ותעלה בסתיו 2009. עם זאת, הרשת "פיצתה" את סת' מקפארלן והזמינה כבר עכשיו עונה שלמה מהסדרה.
* הצרות של "גיבורים" נמשכות. לא די בכך שהסדרה מקבלת ביקורות לא טובות והרייטינג בצניחה, עכשיו פוטרו שניים מבכירי הכותבים של הסדרה: ג'סי אלכנסדר (לשעבר כותב קבוע ב"זהות בדויה" ו"אבודים"), וג'ף לואב (כותב הקומיקס המוערך). לפי הדיווחים, הסיבה היא חוסר שביעות רצונם של הכותבים מהמגבלות התקציביות שהוצבו להם ע"י רשת NBC. מנגד, ייתכן שהם פשוט משלמים מחיר על הירידה ברמת הכתיבה. בכל מקרה, ההפקה עובדת בימים אלה על הפרק ה-20 בעונה, כך שהשפעה כלשהי על רמת הכתיבה, אם בכלל, לא ממש נספיק לראות יותר מדי העונה.
* ובהקשר הזה - זה לא סוד שעתידה של "Pushing Daisies" המשובחת בסכנה גדולה עקב נתוני רייטינג לא מרשימים. למעשה, עד היום לא קיבלו האנשים שעובדים על הסדרה שום הודעה מהרשת על עתידה, וחרף שמועות עקשניות על ביטול סופי, הרשת מכחישה בתוקף וטוענת שפשוט אין עדיין החלטה סופית. מה שברור הוא שכל יום שעובר מקטין את סיכויי ההישרדות של הסדרה, והעבודה על הפרק ה-13 (האחרון שהוזמן) מתרחשת בשעת כתיבת שורות אלה.
והקשר ל"גיבורים" - בריאן פולר, יוצר הסדרה, הצהיר בראיון עיתונאי, שאם הסדרה לא תשרוד הוא "בלי ספק" יחזור לצוות הכותבים של "גיבורים". נו, אולי מעז ייצא מתוק? פולר כתב את הפרק הטוב ביותר של "גיבורים" ("Company Man") בעונה הראשונה, ומספרים שהוא כתב את מרבית הדיאלוגים של הדמות של קלייר, והפער ברמת הדיאלוגים בין העונה הראשונה לבאות שאחריה ברור לעין.
* כפי שדווח לאחרונה, רשת CW שבעת רצון מנתוני הרייטינג של "90210" ומתכננת סדרת בת גם ל"מלרוז פלייס". בינתיים, לא ממש דלפו פרטים בנוגע לעלילת הסדרה, וטרם נקבע מי יכתוב אותה, אם כי דבר אחד בטוח - זה לא יהיה דארן סטאר, הכותב הראשי של הסדרה המקורית. יהיה מעניין לראות אילו מכוכבי הסדרה הנוכחית יבואו לככב, ואולי אף לשחק לטווח הארוך בסדרת הבת. אפשר לנחש שטיפוסים כמו תומאס קלאברו (ואם אתם שואלים את עצמכם: "מי זה לעזאזל תומאס קלאברו" - סימן שהוא חוזר בליינד), אנדרו שו (שלזכותו ייאמר שהוא האח של אליבזת' שו, ויש לו כזה שם מגניב, כי כל מי שלא מכיר אותו יכול לשאול: "אנדרו שו?". אבל חוץ מזה אין הרבה מה לומר לזכותו), גרנט שואו, ג'וזי ביסט ודפני זוניגה יועלו פתאום מהאוב ויהיה מעניין לראות כיצד יתמודדו עם הדילמה הגדולה: "האם לוותר על הקריירה הכל כך מצליחה שלנו על מנת לחזור לדמויות שאנו מזוהים אתן? אכן, דילמה קשה.
* ועוד ספיח בהקשר הזה - למי שזוכר, נקודת החיבור בין "מלרוז" ל"בוורלי" היתה קלי טיילור, שבפרקים הראשונים פלרטטה קלות עם ג'ייק. ג'ני גארת' נשאלה האם תסכים לעשות קטע דומה ולהופיע בסדרת הבת של "מלרוז" והשיבה על כך ב"לא!" חד משמעי. יש טראומות שנשארות אתך, כנראה.
* נישאר ב"בוורלי": בימים אלה מתנהלים מגעים מחודשים בין טורי ספלינג למפיקי "90210", וייתכן שבסיומם יבשילו התנאים לשובה של הבתולה הכי צדקנית בתולדות הטלוויזיה לתפקיד שעשה אותה (Pun Intended) - דונה מרטין. ספלינג, מצדה, עומדת לככב בסדרה אחרת, "סמולוויל", שם היא אמורה לשוב לתפקיד האורח של כתבת הרכילות של ה"דיילי פלנט".
* נישאר רגע עם "סמולוויל": כפי שדיווחנו כאן בעבר, רשת CW תכננה סדרה שאמורה היתה להיות מעין ממשיכת דרך ל"סמולוויל" - "The Graysons", על הרפתקאותיו של רובין הצעיר (יד ימינו של באטמן). ובכן, מסתבר שהתוכנית הזו נגנזה ע"י אנשי הרשת שהגיעו למסקנה שהסדרה פשוט לא מספיק מעניינת. וואו, איך הם הגיעו למסקנה הזאת?
* ג'ון האם, דון דרייפר מ"מאד מן" צפוי להופיע בקרוב בתפקיד אורח ב"30 רוק"! מפיקי הסדרה התלהבו מאוד מהיכולות הקומיות שהפגין על הסט של SNL לאחרונה, ומיהרו להזמין אותו לסדרה. יש מצב שאלק בולדווין יופיע ב"מאד מן"? הוא יכול לגלם שם Executive מצליח, אולד-פאשנד עם קול עבה.
* ואם ב"מאד מן" עסקינן, כרגע עתיד הסדרה לוט בערפל. כפי שדיווחנו בעבר, מת'יו וויינר ומפיקי רשת AMC מנהלים מו"מ ממושך ולא הכי אלגנטי בדבר חידוש החוזה שלו. צריך להבהיר שלרשת יש זכויות על הסדרה וכמעט כל השחקנים והכותבים והמפיקים חתומים על חוזים ארוכי טווח, כך שעקרונית אם המו"מ לא יצלח, מפיק אחר עשוי להשתלט על העניינים אם וויינר יעזוב. ואכן, לאחרונה נפוצו דיווחים על כך שהרשת פנתה ל"מספר מפיקים בכירים" על מנת שיתפסו את מקומו של וויינר, ודווח שוויינר מבקש במו"מ סכום אסטרונומי של 10 מיליון דולר לעונה ושליטה על קידום המכירות של הסדרה. הרשת הודיעה שאינה מסכימה לתנאים, אך ייתכן שאותו "חיפוש אחר מחליף" הוא בגדר תרגיל אופייני במו"מ, שכן קשה להאמין שכותב אחר יסכים להכניס את ראשו לסדרה שכל כולה מזוהה עם אדם אחר (וכן, יש תקדימים לכך בעבר. אבל כולם הביאו תוצאות גרועות). נדווח כשיהיו התפתחויות.
* ביל לורנס לא שוקט על שמריו. היוצר של "סקרבס" טרם קיבל הודעה מרשת ABC בנוגע לאפשרות חידושה של הסדרה (שצילומי העונה השמינית שלה הסתיימו זה מכבר) לעונה נוספת, אולם בלי קשר לשאלה הזו, נודע לאחרונה שלורנס יכתוב ויפיק סדרה חדשה בשם "Cougar Town" על אישה בשנות ה-40 לחייה שמנסה לתמרן בין חיי המשפחה לעבודה. לתפקיד הראשי לוהקה קורטני קוקס, שעבדה עם לורנס בעבר בעונה הראשונה של "חברים", ותופיע בעונה השמינית של "סקרבס" בתפקיד אורח מתמשך.
* חוויה מאוד לא נעימה עברה לאחרונה על טיילור מומסן, השחקנית שמגלמת את ג'ני המפרי ב"אחת שיודעת", ולמעשה, אפשר לומר שחייה ניצלו. מומסן אושפזה לאחרונה בבית חולים בעקבות דלקת בגרון, שהסתבכה במהלך האשפוז, כנראה עקב זיהום, והרופאים כבר החלו לחשוש לחייה. בסופו של דבר, בזכות הרבה אנטיביוטיקה, חייה של מומסן ניצלו והיא שבה לאיתנה. אה, טיילור, תשמעי, אני באמת מאחל לך מכל לבי החלמה מהירה. למעשה, אני כל כך חרד לבריאותך, שאני מציע שתנוחי הרבה בבית ואל תצאי ממנו. במיוחד לא לצילומים. בשביל מה לך? שבי, תנוחי. קחי את הזמן. באמת, תקשיבי לרופאים שלך, טיילור! הם יודעים מה הם אומרים!
* עוד אירוע חריג אירע על הסט של הסדרה "Bones", שם התלקחה שריפה רצינית על הסט במהלך הכנות לצילומים בעקבות התפוצצות מיכל דלק. למרבה המזל, איש לא נפגע. למרבה הצער, האירוע הזה הוא הדבר הכי מעניין שקשור בסדרה הזאת.
* רשת CW מרוצה מאוד מהסדרות שלה, מסתבר. הרשת הזמינה שני פרקים נוספים, מעבר לכמות הרגילה של 22 לעונה מ"אחת שיודעת". כמות דומה של פרקים הוזמנה מ"מגרש ביתי" (וואו, 24 פרקים. יש מספיק קלישאות להכניס בכל כך מעט זמן? מ"90210" הוזמנו 25 פרקים.
* הנה עוד כמה ידיעות על סדרות שזכו לגיבוי מהרשתות שלהן: "חף מפשע" קיבלה הזמנה לעונה מלאה (22 פרקים) מרשת NBC; במהלך שעורר יותר גירודי ראשים ממתקפת כינים ממוצעת, הזמינה רשת NBC עונה מלאה מהסדרה "קאת' וקים" שזכתה לביקורות איומות, ולרייטינג לא מסעיר (אם כי גם לא מביך); רשת ABC העניקה עונה נוספת ל"סמנת'ה מי?" עם כריסטינה אפלגייט, מה שמוביל לשאלה המתבקשת: "סמנת'ה למה?!".
* ולצד השני של המטבע - ביטולים מעניינים של סדרות: רשת CW ביטלה את שתי הסדרות ששודרו באמצעות מפיקה חיצונית "Valentine" ו-"Easy Money" (שדווקא הסתמנה כסדרה מעניינת); רשת FOX הודיעה על סיום הסדרה "המלך היל". לאחר שנים ארוכות באוויר, תסתיים הסדרה ב-2009, ולא תחודש לאחר מכן.
* סוף סוף נקבע תאריך סופי לשובה של הסדרה "אבודים". העונה החמישית תחזור לימי רביעי (העונה הקודמת שודרה בימי חמישי) ותיפתח ב-21/1/09 בערב שיימשך 3 שעות(!), ויכלול פרק סקירה מיוחד של העונה הרביעית ופרק כפול. וואו, שלוש שעות של פלאשבקים! איפה עמוס אטינגר כשצריך אותו?
* טיפאני ת'יסן מצטרפת לקאסט של סדרה חדשה בשם "White Collar" שתעלה לשידור ברשת הכבלים הארצית USA. הסדרה תעסוק בשיתוף פעולה מפתיע בין נוכל מבריק (מת'יו בומר, "צ'אק") לסוכן FBI (טים מקיי). ת'יסן תגלם את רעייתו של הסוכן.
* שוב רעש תקשורתי גדול מסביב למתרחש מאחורי הקלעים של "האנטומיה של גריי". השחקנית ברוק סמית' אמרה שלום לצופים ונפרדה מהסדרה. מייד לאחר שהעניין התפרסם החלו רינונים על כך שה"פרידה" נעשתה עקב כך שהרשת לא התלהבה מהעובדה שהדמות שגילמה סמית' היתה דמות של לסבית, מה שיצר "עומס יתר" של דמויות לסביות/דו-מיניות בסדרה, ועורר אי-נוחות מצד אנשי הרשת. שונדה ריימס, יוצרת הסדרה, מכחישה את הטענות, וכמוה גם הרשת. מי שמיהר לנצל את ההזדמנות כדי "לסגור חשבון" הוא לא אחר מאשר אייזיה וושינגטון שבראיון עיתונאי "קבל" על כך ששחקנית מצוינת מאבדת את משרתה בן רגע והוסיף ש"מה שאנשי הרשת עושים לסדרה שאני אוהב מגעיל אותי" ולגבי ריימס אמר "העובדה ששמים אותה בסיטואציה הזו היא פשוט לא הוגנת כלפיה". וושינגטון, למי ששכח, נזרק מהסדרה אחרי שנתפס זורק הערות הומופוביות כלפי השחקן טי. אר. נייט. ניד ווי סיי מור?
* ריקי ג'רבייס חשף שכבר קיבל הצעה קונקרטית מרשת HBO להנחות טוק שואו, אבל נאלץ לוותר עקב עומס עבודה. עם זאת, ג'רבייס הוסיף ש"ישמח" להנחות טוק שואו, אך בתנאי שזה יהיה יותר בקטע של "מאחורי הקלעים של התעשייה" ולא במובן המקובל. ג'רבייס גם הביע נכונות להנחות את טקס ה"אמי", והוסיף שישמח לעשות זאת כמנחה יחד עם סטיב קארל או כחלק מחבורה שתכלול גם את ג'ון סטיוארט וסטיבן קולבר.
* מזל טוב לאיימי פולר. השחקנית הכישרונית, חברת הקאסט של SNL ילדה בימים אלה בן במזל טוב. פולר נשואה לשחקן המוכשר לא פחות וויל ארנט, והיא צפויה להיעדר מהתוכנית עד סיום העונה. מפיקי התוכנית כבר קבעו, כי פולר לא תוחלף בפינת ה-"Weekend Update" האגדית, וסת' מאיירס ימשיך להגיש את הפינה לבד, עד שהפרטנרית שלו תחזור לעבודה.
* ולסיום, כמה הופעות אורח של פרצופים מוכרים בסדרות מוכרות: ג'ני מקארת'י ואנדי ריכטר יופיעו בקרוב בתפקידי אורח ב"צ'אק"; אמיליו אסטבז יופיע ב"שני גברים וחצי", הסדרה של אחיו, צ'ארלי שין, ויגלם שם את... ניחשתם נכון, אחד מחבריו של צ'ארלי. שרון לורנס (NYPD) תשחק ב- "Privileged" החמודה (רשת CW); מיודענו אלכסיס דניסוף (ווסלי מ"באפי" ו"אנג'ל") יככב ב"מרפאה פרטית"; סאמייר ארמסטרונג צפויה לשוב ולגלם את ג'ולייט דארלינג ב"כסף, דארלינג" בפרק מיוחד לחג ההודיה.
(וגאונה לא מובנת): לא דיג`ינו כבר את הוו הזה?
אלא סאמירה. כן כן.
~nbc~ יום שני הולך להיות תחרותי בטירוף עם השינויים בלוח של פוקס שציינת, אני מקווה שצ`אק לא ייפגע מזה. לזכות NBC ייאמר שהיא ממש ממש דבקה בסדרות הכושלות שלה. אם למרות רייטינג ירוד וביקורות עולבות קיבלו אביר על גלגלים וקאת וקים עונה מלאה בעיקר בגלל שהאולפן שלה עצמה, NBC-יוניברסל, מפיק אותן כך שהעלויות אולי משתלמות לה, את צ'אק מפיק וורנר בראדרז כך שזהו אינו שיקול. ובכל זאת, למרות הרייטינג המתדרדר-תדיר מפגינה NBC אמון בצ'אק ומשבצת פרק שלה אחרי הסופרבול, בדרך כלל המשדר הכי נצפה בטלוויזיה האמריקנית. הפרק גם מצולם וישודר בתלת-ממד ויתארח בו דומיניק מונהאן, צ'ארלי מאבודים. אני מוריד את הכובע בפני NBC. תכל'ס אין שום סיבה שהסדרה החמודה הזו לא תהיה להיט לפחות בקרב גילאי 18-49, כי היא עושה הכל נכון, והקודקודים שם כנראה מבינים את זה. ~fox~ ביל לורנס וקורטני קוקס משתפים פעולה עבור ABC, ובינתיים ב-FOX יוצרי פילדלפיה זורחת משתפים פעולה עם באסטר בלות' ועם דניס מהסמויה, בקומדיה בשם המצוין Boldly Going Nowhere, על חיי היום יום של ספינת חלל (!). טוני הייל, הוא באסטר בלות' האהוב מארסטד דיבלופמנט, יגלם רובוט על הספינה שחושב שהוא נעלה מבני האדם (בנדר, מישהו?), וצ'אד ל. קולמן, דניס מהסמויה, ישחק את מנהל האבטחה המפחיד והמרוכז בעצמו. נראה שלסדרה הזו, שזוכה לבאזז כבר עכשיו, מרוכזות כבר על הנייר כמה וכמה סיבות מעולות לצפות לה. כזכור, בראש פוקס אנטרטיינמנט של ימינו עומד פיטר ליגוורי ותחתיו קווין ריילי, בדיוק כפי שהיה ב-FX כאשר חברי פילדלפיה זורחת החלו בה את דרכם, כך שדברים נשארים במשפחה. ותוספת לגבי המלך היל - יש הרבה דיבורים על כך ש-ABC תציל את הסדרה ותשדר אותה אצלה יחד עם הסדרה החדשה של מייק ג`אדג`, יוצר היל, The Goode Family.
מתי האמריקאים יכירו סוף סוף בגאוניותו של בריאן פולר?!
שלדעתי היה טיפשי מצד פולר לצאת בהצהרה כזו. אם ABC עושים שקלולי בעד ונגד, הידיעה שמקומו של פולר בגיבורים מובטח ושיש לו עבודה במיידי, לא תעזור לפושינג דייזיס.
היא לא הייתה אמורה לעזוב את SNL סופית לטובת הסדרה המדוברת מבית היוצר של `המשרד` אמריקה? מכיוון שהרעיון של The Graysons נשקל מלכתחילה אני לא מאמין שאנשי הרשת הם אנשים בעלי היגיון כלשהו (ראו את מקרה `סמולוויל` ו-99 אחוז ממה שהם משדרים), אז כנראה מישהו שם עבר על קהילות הרשת הלוונטיות ונחרד מהתגובות השליליות בצדק. באמת, מישהו חוץ מאנשי CW חשב לרגע שיצא מהסדרה הזו משהו טוב? אני לא חושב שג`ף לואב הוגדר כ"כותב קומיקס מוערך" כבר יותר מ-5 שנים... הרזומה שלו בשנים האחרונות הוא איום ונורא הרבה יותר מהעונות השנייה והשלישית של `גיבורים`. מצער לשמוע על `דולהאוס`. עצוב לי להגיד את זה, אבל אולי זה ילמד את ווידון לקח לא לחזור למקום בו נכווה בעבר.
אני לא זוכר בדיוק את הפרטים (לחץ מצד הWB?) הם שינו את זה לעלילות סופרמן הצעיר.
אבל באטמן/ ברוס הצעיר היה מיועד להופיע ב`סמולוויל`, אך DC התנגדה והוא הוחלף בגרין ארו, פלייבוי עשיר אחר עם נטיות ויג`ילנטיות, פחות מוכר לאלו שאינן קוראים קומיקס. משום מה DC לא מוכנה שבאטמן יופיע על גבי המסך הקטן למעט בסדרות מצויירות.
וזה מאוד לא סביר שהיא תחזור לסדרה. היא עובדת על סדרה משלה. ובנוגע לגיבורים - ממש ממש קשה לי להאמין שהם כבר עובדים על פרק 20. לדעתי הם ממש בהתחלה של הווליום הבא.
"כתב לסמולוויל". I rest my case.
והוא אפילו מגיח לחצי דקה.
אחת קטנה שהופיעה בסיום הניוזון הזה, מאוד שמחה את ליבי, וזו כמובן הידיעה כי אלכסיס דניסוף ישתתף ב"מרפאה פרטית". גם כי העונה הראשונה של מרפאה פרטית הייתה די חמודה בעיניי, ואני די מחכה לעונה השנייה. וגם כי (ואין צורך להוסיף) ווסלי. אני רק מקווה שייתנו לו תפקיד טוב יותר מזה שהיה לי ב"איך פגשתי את אמא שלכם".
איך שכחתי להוסיף לשולי הממיר את הגרין ארו בזירת הפשע נ"י.
ואוף רציני עם מה שקורה בדולהאוס, ומה יהיה עם מגמת הדי-גיי שמתחילה להתפשט ב-ABC? קודם בטי, עכשיו גריי`ז אנטומי, מה הלאה? אנדרו בעב"ן ייעלם לחלוטין ויאמרו לנו אחרי כמה פרקים שהוא "נסע לפנימייה מיוחדת"? (מה שזה לא יגיד). וקווין באחים ואחיות? יחליט שגם לו בא פתאום להפיץ את הברית החדשה במלזיה? שימסור ד"ש למארק וקליף, שמעתי שהם נסעו לשם לירח דבש (כבר התחתנו השניים! מתי הספיקו?).
יוצר לא אמור "ללמוד" מכשלונות (למרות שלא הייתי מגדירה את פיירפליי ככישלון) ולהפסיק ליצור. הוא לא אמור להיכנע לכוחות השוק כי אז לא תהיה לנו שום תרבות רק ריאליטי. הוא אמור להמשיך ליצור ולנסות לשמור על האמת הפנימית שלו ועדיין להתפרנס בכבוד (משימה בהחלט לא פשוטה). ג`וס הוא יוצר תוכניות טלוויזיה (בעיקר) וככזה הוא צריך לנסות שוב ושוב כל פעם שנותנים לו הזדמנות כלכלית לעשות תוכנית כזו וזה לא משנה מה העתיד שלה יהיה. ברור שמכל אי הצלחה אפשר ללמוד איך להצליח בעתיד ומטעויות תמיד יש מה ללמוד אבל נשמע לי שכרגע בתעשייה האמריקנית יש הרבה גורמים בעייתיים וזה לא בהכרח הוא. אנחנו הרי יודעים כמה הוא גדול כיוצר.
לכך שווידון צריך ללמוד ממקרה `פיירפליי` ולהפסיק ליצור, אלא לא לחזור ולעבוד עם אותה רשת שפגעה בו בעבר. למרות שנאמר לי שראשי פוקס הנוכחיים הם לא אותם אנשים שעמדו בראשה בזמנו, איכשהו הייתה לי הרגשה שג`וס יכווה פעם נוספת. הרשת היא אותה רשת.
אבל רזומה הקומיקס שלו בשנים האחרונות גם הוא איום ונורא למרות שכמעט כל מה שלואב כותב ממשיך להימכר היטב. Superman/Batman הייתה אחת הסדרות הנמכרות ביותר בתעשייה כשכתב אותה, אבל היא לא יותר מאשר סדרת בלוקבאסטר (הגדרה של לואב ו-DC, לא שלי) מוערכת יתר על המידה ללא תוכן אמיתי. ממש כמו סרט שובר קופות ממוצע. את כבודו המועט הציל בעזרת יוצרים אחרים שבאו כדי לשתף פעולה ביצירת הגיליון האחרון של לואב על הסדרה כמחווה לבנו המנוח שהיה אמור לכתוב את הגיליון לפני מותו. חזרתו למארוול הביאה לפרסום Onslaught Reborn (סדרת המשך לאחד האירועים השנואים ביותר של שנות ה-90 בשיתוף פעולה עם אחד הציירים המתועבים ביותר בתעשייה, רוב ליפלד), עונה שלישית של Ultimates (השחתת כל מה שמארק מילר ובריאן היטץ` בנו במשך שתי עונות ובניית עלילה מרכזית על בסיס יחסי גילוי עריות שעד כה היו רק בגדר רמיזות שניתן להתעלם מהן), Ultimate Power (להגנתו של לואב ניתן לומר שהוא כתב רק שליש אחד מתוך הסדרה וחלק אותה עם שניים אחרים ואילו הבעיה הגדולה ביותר של המיני-סדרה הייתה האומנות, אבל הוא עדיין חתום על העלילה הזוועתית לא פחות), Hulk (לדאבוני - או לשמחתי - עדיין לא קראתי את הסדרה החדשה הזו, אבל למשמע קריאות הבוז והשמצות הסדרה שהציגה לעולם האלק קומוניסט, אני חושב שאפשר להיות בטוח שהסדרה לא מוסיפה לכבודו של מר לואב). ורק כדי שלא יחשבו שאני שונא את עבודתו של לואב באופן כללי, אז מומלץ לקרוא את Spider-Man: Blue, לדעתי הסיפור הטוב האחרון שכתב לפני ההתדרדרות (2002). למי שחשב שהרעיון הבסיסי של `סמולוויל` הוא נהדר אך התאכזב מהסדרה (וגם מי שאוהב את הסדרה ומי שמעולם לא התעניין בה), מומלץ לקרוא את Superman For All Seasons. רבים אחרים ימליצו על Batman: The Long Halloween, אבל אני לא חושב שהסיפור טוב כמו שאומרים והוא אף תבניתי מדי (משהו שלואב חזר עליו שנים מאוחר יותר ב-Batman: Hush, סיפור אוברייטד נוסף).
א. האפשרויות הן מוגבלות פוקס הציעו לו הצעה שהיה כדאי לו לקבל אותה. ב. לגבי המנהלים אם יש שינוי הייתה גם תקווה. ג. הבעיה פחות בפוקס ויותר בתעשייה עצמה לדעתי. זה יכול לחזור בכל רשת גדולה. בכל מקרה נקווה שמה שכבר נעשה לפחות ישודר.
אם רשת ביטלה סדרה, כבר אין לה זכות עליה. המפיק והאולפן (שבמקרה הזה הוא גם כן פוקס, אבל אין קשר להנהלת הרשת) יכולים להציע את המרכולת לרשתות אחרות. זה בדיוק מה שקרה לאחרונה עם סקרבס, אבל לא חסרות סדרות שעברו לרשת אחרת אחרי שבוטלו ברשת אחת.
לא ששם לא מבטלים באכזריות, אבל פחות. ושם מצפים לסוג אחר של רייטינג, שלדעתי יושב עליו טוב יותר מזה של הרשתות.
פוקס המאה ה-20 מפיק סדרות גם לרשתות אחרות, כמו קוראים לי ארל וחיים על מאדים הנוכחיות. הסיכוי שאחרי שרשת פוקס ביטלה סדרה של האולפן, ילך האחרון וינסה למצוא רשת אחרת - קלוש מאוד, זה נכון. כמו כן כדאי לזכור שהסיכוי שרשת אחרת תקנה סדרה מבוטלת הוא קלוש גם כן. לא מן הנמנע שסדרות מבוטלות ניסו למצוא בית חדש ואנחנו לא יודעים. לא הכל מגיע לתקשורת. סף 100 הפרקים מתייחס למכירות סינדיקציה של שידורים חוזרים לתחנות מקומיות ברחבי ארצות הברית. אין קשר למעבר של סדרה מרשת לרשת.
ההפקות שלו די יקרות.
אני תמיד אומרת לעצמי שזה בגלל שאני ממש אגוצנטרית, כשאני רואה את הטעויות האלה אצל אחרים אני אומרת לעצמי "אז מה, כולם אגוצנטרים".
אז אני לא יודעת אם לכבלים יש פחות כסף מרשתות. אבל אני כן יודעת שסדרות כבלים נוטות להגיע עם ערך הפקה גבוה למדי. מאד מן, דקסטר ודדווד למשל לא נראות לי כמו סדרות סופר זולות. אל תשכחי גם שהעונות נוטות להיות קצרות יותר שם. בד"כ בסביבות ה-12 פרקים, ככה שאפשר להשקיע יותר בכל פרק. ואני חושבת שג`וס יכול ליצור יופי של סדרה של 12 פרקים לעונה של חמישים דקות. ושם ישימו לו פחות מגבלות.
הסדרה מחוייבת ל"פוקס" ולו מסיבה אחת: לאלייזה דושקו יש חוזה טאלנט ובלעדיות עם הרשת הזאת. זו בכלל היתה הסיבה המקורית לכך שהיא שוחחה עם ג`וס ווידון על האפשרויות שלה ברשת ופתאום הגיח לו רעיון חדש. היא גם חתומה כמפיקת התכנית.
וספוילר ליהוקי לסרט!!!!!!!!!! הסרט בלי רוב! סוף ספוילר!
הבנתי שגם את מאד מן דחו הרבה. עדיין יותר יקר להפיק סדרת פנטזיה או מד"ב מאשר סדרת דרמה. אני מסכימה איתך. אולי הוא באמת צריך להסתפק בסדרות של 12 פרקים לעונה. אבל אני גם מבינה למה הוא נענה להצעה של פוקס במיוחד שאליזה היתה מעורבת.
הן הסדרות היקרות בהיסטוריה והן שודרו בHBO, ככה שאני חושב שהעלויות הגבוהות לא מונעות בהכרח סדרות מרשתות הכבלים, לפחות אלו הגדולות(HBO ושואוטיים).
אבל היא אכן בוטלה מטעמים כלכליים גרידא. "רומא" הופקה בעלות של 100 מיליון דולר כמדומני, בשיתוף עם BBC וHBO. על מה הלכו כל הדולרים האלה? אין לי מושג.
כל אחד מהשישייה קיבל מיליון דולר לפרק. ז"א שכל פרק עלה לפחות שישה מיליון. הכפל ב-20 פרקים ותגיע ו120 מיליון.